CFR Cluj a câștigat partida cu Rapid Bucureşti cu un scor de 3-2 (2-1), duminică seara, pe teren propriu, într-un meci din etapa a 8-a a play-off-ului Superligii de fotbal, scrie AGERPRES.
Rapid a deschis scorul, prin kosovarul Ermal Krasniqi (16), dar CFR a înscris apoi de trei ori la rând la primul său meci în mandatul actual al antrenorului Dan Petrescu. Daniel Bîrligea (20) a egalat din centrarea lui Philip Otele, iar apoi nigerianul a reuşit o dublă (30, 56).
Rapid a redus diferența prin golul Borisav Burmaz (60), dar a ratat şansa de a pleca din Gruia cu un punct, după ce kosovarul Albion Rrahmani a irosit un penalty (72), şutul său fiind apărat de portarul Răzvan Sava.
Lovitura de pedeapsă a fost acordată de arbitrul Marian Barbu, după urmărirea reluărilor video, pentru un henţ comis de slovenul Matija Boben.
CFR a bifat a treia sa victorie consecutivă şi ocupă locul secund în clasament.
Rapid este singura echipă fără victorie în play-off, fază în care a obţinut un singur punct.
În meciurile directe, Rapid s-a impus cu 3-1 acasă şi cu 1-0 în deplasare, iar CFR le-a câştigat pe cele două din play-off, cu 4-1 la Bucureşti şi 3-2 în Gruia.
FC CFR 1907 Cluj - FC Rapid Bucureşti 3-2 (2-1), Stadion „Dr. Constantin Rădulescu” - Cluj-Napoca
Au marcat: Daniel Bîrligea (20), Philip Otele (30, 56), respectiv Ermal Krasniqi (16), Borisav Burmaz (60).
Albion Rrahmani (Rapid) a ratat un penalty în min. 72 (a apărat Răzvan Sava).
Arbitru: Marian Barbu (Făgăraş);
arbitri asistenţi: Vasile Marinescu (Bucureşti), Ferencz Tunyogi (Zalău);
al patrulea oficial: Florin Ovidiu Mazilu (Satu Mare)
Arbitru video: Iulian Dima (Bucureşti);
arbitru asistent video: Stelian Slabu (Braşov)
Observatori: Zoltan Szekely (Baia Mare) - CCA, Ioan Bogdan (Arad) - LPF